*Azt sem veszitek fontolóra: jobb nektek, hogy egyetlen ember haljon meg a népért, semhogy az egész nép elvesszen.” (Jn 11,50)*

Döbbenetes mondat: meg kell ölni Jézust, méghozzá a nép érdekében. (Csak zárójelben: ugyancsak döbbenetes hogy a történelem folyamán hányszor ismétlődött ez a mondat különféle kivégzések kapcsán.)

Kajafás kezében összpontosult a terv végrehajtásához szükséges minden eszköz. Kellő tekintély, hatalom és észérvek, amelyek szükségesek voltak a terv megvalósításához. A jelenlévő és végső tekintélynek számító római katonai testülettel való kapcsolatot is beleértve az előző mondatba.

*„az egész nép elvesszen.”* Vajon mit jelenthetett ez a mondat? Akik felett „hatalma” volt neki, mint főpapnak? De hisz a papi tevékenységet szolgálatnak hívják és nem uralkodásnak. Vagy mást kellene értenünk ez alatt? És egyáltalán: Jézus a veszély? Aki meggyógyítja a betegeket, megvendégeli az embereket, felébreszti az elaltatott lelkiismeretet, helyre akarja állítani a helyes Isten tiszteletet? Igen, a nép valóban Őt követte, mert úgy tanított, mint addig senki. Mert nem vádolta a parázna nőt, de tettének folytatásától óvott! Akinek imáját meghallgatta Isten és Lázár feltámadt. Aki járt a vízen. Akinek jó volt a közelében lenni, Aki Maga Isten!

Az Ő haláláról van szó. Tény, ez a halál szükséges ahhoz, hogy a nép el ne vesszen. A megmenekülés lehetősége számodra is csak Ő! *Vadon Gyula*